**ชื่อเรื่องการศึกษาความสามารถในการอ่านจับใจความของนักเรียนที่มีความบกพร่องทางการได้ยิน**

**ชั้นประถมศึกษาปีที่ 4 โรงเรียนเศรษฐเสถียร ในพระราชูปถัมภ์**

 **โดยใช้หนังสือส่งเสริมการอ่านประเภทนิทาน**

ชื่อ-สกุลผู้วิจัย นางเบญมาศ อาดำ

ครูชำนาญการ โรงเรียนเศรษฐเสถียร ในพระราชูปถัมภ์

e-mail PUKKAPAO4@gmail.com

**บทคัดย่อ**

การศึกษาครั้งนี้มีวัตถุประสงค์เพื่อ 1) หาประสิทธิภาพของหนังสือส่งเสริมการอ่านประเภทนิทานสำหรับนักเรียนที่มีความบกพร่องทางการได้ยิน ชั้นประถมศึกษาปีที่ 4 ตามเกณฑ์ 80/80 2) ศึกษาดัชนีประสิทธิผลของหนังสือส่งเสริมการอ่านประเภทนิทาน สำหรับนักเรียนที่มีความบกพร่องทางการได้ยิน ชั้นประถมศึกษาปีที่ 4 3) เปรียบเทียบความสามารถในการอ่านจับใจความก่อนและหลังการจัดการเรียนรู้โดยใช้หนังสือส่งเสริมการอ่านประเภทนิทาน สำหรับนักเรียนที่มีความบกพร่องทางการได้ยิน ชั้นประถมศึกษาปีที่ 4 4) ศึกษาความพึงพอใจของนักเรียนที่มีต่อการจัดการเรียนรู้โดยใช้หนังสือส่งเสริมการอ่านประเภทนิทานสำหรับนักเรียนที่มีความบกพร่องทางการได้ยิน ชั้นประถมศึกษาปีที่ 4 กลุ่มตัวอย่างที่ใช้ในการศึกษาครั้งนี้เป็นนักเรียนที่มีความบกพร่องทางการได้ยิน มีระดับการสูญเสียการได้ยิน 90 เดซิเบลขึ้นไป ซึ่งได้รับการตรวจวัดการได้ยินจากนักแก้ไขการได้ยินและมีใบรับรองความพิการ ใช้ภาษามือในการสื่อสาร มีระดับสติปัญญาปกติ และไม่มีความพิการอื่น กำลังศึกษาอยู่ชั้นประถมศึกษาปีที่ 4 ภาคเรียนที่ 1 ปีการศึกษา 2557 โรงเรียนเศรษฐเสถียร ในพระราชูปถัมภ์ ซึ่งได้มาโดยการเลือกแบบเจาะจง (Purposive sampling) จำนวน 9 คน ใช้เวลาในการทดลองสัปดาห์ละ 4 วัน วันละ 60 นาที เป็นเวลา 6 สัปดาห์ รวมทั้งสิ้น 24 ครั้ง เครื่องมือที่ใช้ในการวิจัย ได้แก่ หนังสือส่งเสริมการอ่านประเภทนิทาน แผนการจัดการเรียนรู้โดยใช้หนังสือส่งเสริมการอ่านประเภทนิทาน แบบทดสอบวัดความสามารถในการอ่านจับใจความ และแบบสอบถามความพึงพอใจของนักเรียนที่มีต่อการจัดการเรียนรู้โดยใช้หนังสือส่งเสริมการอ่านประเภทนิทาน สถิติที่ใช้ในการวิเคราะห์ข้อมูล ได้แก่ ร้อยละ ค่าเฉลี่ย ส่วนเบี่ยงเบนมาตรฐาน และ The Wilcoxon Matched Pairs Signed - Ranks Test

ผลการศึกษาพบว่า

1. หนังสือส่งเสริมการอ่านประเภทนิทานที่สร้างขึ้นมีประสิทธิภาพ 84.78/83.33 ซึ่งสูงกว่าเกณฑ์ 80/80

2. ดัชนีประสิทธิผลของหนังสือส่งเสริมการอ่านประเภทนิทานของนักเรียนที่มีความบกพร่องทางการได้ยิน ชั้นประถมศึกษาปีที่ 4 เท่ากับ 0.7695 หรือคิดเป็นร้อยละ 76.95

3. ความสามารถในการอ่านจับใจความของนักเรียนที่มีความบกพร่องทางการได้ยิน ชั้นประถมศึกษาปีที่ 4 หลังการจัดการเรียนรู้โดยใช้หนังสือส่งเสริมการอ่านประเภทนิทาน สูงขึ้นอย่างมีนัยสำคัญทางสถิติที่ระดับ .05

4. นักเรียนที่มีความบกพร่องทางการได้ยิน ชั้นประถมศึกษาปีที่ 4 มีความพึงพอใจต่อการจัดการเรียนรู้โดยใช้หนังสือส่งเสริมการอ่านประเภทนิทานโดยรวมอยู่ในระดับมากที่สุด

 **คำสำคัญ : ความสามารถในการอ่านจับใจความของนักเรียนที่มีความบกพร่องทางการได้ยิน**

**ชั้นประถมศึกษาปีที่ 4 โรงเรียนเศรษฐเสถียร ในพระราชูปถัมภ์**

**1. บทนำ**

การศึกษาเป็นกระบวนการเรียนรู้เพื่อความเจริญงอกงามของบุคคลและสังคม โดยการถ่ายทอดความรู้ การฝึก การอบรม การสืบสานวัฒนธรรม การสร้างสรรค์ความก้าวหน้าทางวิชาการ การสร้างองค์ความรู้อันเกิดจากการจัดสภาพแวดล้อมสังคมแห่งการเรียนรู้และปัจจัยเกื้อหนุนให้บุคคลเกิดความรู้อย่างต่อเนื่องตลอดชีวิต การจัดการศึกษาต้องเป็นไปเพื่อพัฒนาคนไทยให้เป็นมนุษย์ที่สมบูรณ์ทั้งร่างกาย จิตใจ สติปัญญา ความรู้และคุณธรรม มีจริยธรรมและวัฒนธรรมในการดำรงชีวิต สามารถอยู่ร่วมกับผู้อื่นได้อย่างมีความสุข (สำนักงานปลัดกระทรวงศึกษาธิการ. 2549 : 17) การจัดการศึกษาของประเทศไทยได้ให้สิทธิและโอกาสทางการศึกษาสำหรับนักเรียนทุกคนตามรัฐธรรมนูญแห่งราชอาณาจักรไทยพุทธศักราช 2550 มาตราที่ 49 กำหนดให้รัฐต้อง จัดการศึกษาไม่น้อยกว่า 12 ปี อย่างทั่วถึงและมีคุณภาพ โดยไม่เก็บค่าใช้จ่ายผู้ยากไร้ ผู้พิการหรือทุพพลภาพ หรือผู้อยู่ในสภาวะยากลำบากต้องได้รับสิทธิและการสนับสนุนจากรัฐเพื่อให้ได้รับการศึกษาโดยทัดเทียมกับบุคคลอื่นและอำนวยความสะดวกให้นักเรียนพิการได้มีโอกาสศึกษาต่อในระดับที่สูงขึ้นตามความเหมาะสมกับความสามารถของบุคคลนั้น (ศิรินารถ มุตตะศิริ. 2555 : 1) คนพิการถือเป็นทรัพยากรบุคคลของสังคม หากได้รับการส่งเสริมอย่างถูกต้องย่อมมีความรู้ความสามารถ มีศักยภาพที่จะประกอบอาชีพพึ่งพาตนเองและดำรงชีวิตอยู่ในสังคมได้อย่างปกติรวมทั้งสามารถช่วยสร้างสรรค์สังคมได้เช่นเดียวกับคนทั่วไป ปัจจุบันสังคมเปิดโอกาสให้ คนพิการได้มีโอกาสทางการศึกษามากขึ้นเพราะเชื่อว่าคนพิการสามารถจะเรียนหนังสือได้และเรียนได้ดีเพียงแต่ต้องจัดสรรสภาพแวดล้อมหรืออุปกรณ์ช่วยให้เหมาะสมกับสภาพคนพิการ การจัดการศึกษาของเด็กที่มีความต้องการพิเศษในปัจจุบันเป็นการนำเด็กพิการเข้าสู่สภาวะปกติให้มากที่สุด หมายถึงกระบวนการช่วยเหลือเด็กพิการให้สามารถปฏิบัติสิ่งต่าง ๆ ทั่วไปในชีวิตได้ดีขึ้นโดยอาศัยวิธีการให้การศึกษา (ผดุง อารยะวิญญู. 2541 : 7)

ผู้มีความบกพร่องทางการได้ยินจัดเป็นกลุ่มคนที่มีความพิการลักษณะหนึ่งซึ่งหมายถึงคนที่สูญเสียการได้ยินมากจนไม่สามารถรับรู้ข้อมูลผ่านทางการได้ยิน ไม่ว่าจะใส่หรือไม่ใส่เครื่องช่วยฟังก็ตาม ทำให้คนหูหนวกใช้วิธีการรับรู้ผ่านทางประสาทสัมผัสที่เหลืออยู่ในการเรียนรู้สิ่งต่าง ๆ แทนการได้ยิน หรือกล่าวอีกนัยหนึ่งคือคนหูหนวกเป็นกลุ่มบุคคลที่ไม่สามารถได้ยินเสียงพูด หรือได้ยินเสียงแต่น้อยมากจนไม่สามารถเปล่งเสียงพูดเลียนแบบได้ ซึ่งเป็นสาเหตุที่ทำให้คนหูหนวกมีข้อจำกัดในการพัฒนาการสื่อสารและการเรียนรู้ (ทักษิณา กล่อมเกลี้ยง. 2553:1) ดังนั้นเด็กที่มีความบกพร่องทางการได้ยินจึงมีปัญหาด้านการรับรู้ภาษาและการแสดงออกทางภาษา การไม่ได้ยินเสียงพูดย่อมทำให้ขาดโอกาสที่จะเข้าใจภาษาในระยะแรก ซึ่งส่งผลต่อการแสดงออกทางภาษาคือการพูดและทำให้มีปัญหาด้านการอ่านต่อไปอีกด้วย ซึ่งการอ่านก็มีความสำคัญและมีความจำเป็น เพราะการอ่านเป็นพื้นฐานสำคัญในการเรียนรู้วิชาต่าง ๆ แทบทุกวิชา การที่เด็กจะเรียนวิชาอื่น ๆ ได้ดี เด็กต้องสามารถอ่านได้และเข้าใจความหมายของเรื่องที่อ่าน (ศรียา นิยมธรรม. 2541 : 20) โดยการอ่านที่มีประสิทธิภาพสูงนั้นผู้อ่านจะต้องอ่านจับใจความสำคัญของเรื่องที่อ่านได้ แต่จากสภาพการเรียนการสอนในปัจจุบันพบว่า การอ่านจับใจความสำคัญเป็นทักษะหนึ่งของการอ่านที่เด็กไทยกำลังประสบปัญหา โดยเฉพาะในระดับประถมศึกษาที่พบว่าเด็กอ่านหนังสือแล้วไม่สามารถจับใจความสำคัญของเรื่องที่อ่านได้ เมื่อไม่สามารถถ่ายทอดเรื่องโดยการจับใจความสำคัญจากเรื่องได้ จึงทำให้มีผลกระทบต่อการเรียนวิชาอื่น (ปรีชญา วันแว่น. 2551 : 3) ซึ่งการอ่านจับใจความสำคัญเป็นทักษะการอ่านในใจเพื่อแยกแยะเรื่องที่อ่านให้ได้ว่า ส่วนใดเป็นใจความหรือข้อความที่สำคัญที่สุดและส่วนใดเป็นพลความหรือข้อความประกอบ การจับใจความจะช่วยให้ผู้อ่านเข้าใจสารที่ผู้เขียนต้องการสื่อได้ถูกต้อง การอ่านจับใจความสำคัญมีความสำคัญมีความสำคัญต่อการดำรงชีวิตของมนุษย์ในสังคม โดยเฉพาะอย่างยิ่งในยุคปัจจุบันซึ่งเป็นยุคของข้อมูลข่าวสารเพราะการอ่านและการฟังจะทำให้ผู้คนได้รับข่าวสารข้อมูล ความรู้และได้รับทราบความเคลื่อนไหวตลอดจนข้อคิดเห็นต่าง ๆ ของผู้คนในสังคม นอกจากนี้การอ่านยังสามารถพัฒนามนุษย์ให้มีคุณภาพชีวิตที่ดีขึ้นอีกด้วย โดยผู้รับสารจะได้รับประโยชน์จากการอ่านอย่างเต็มที่ ถ้าผู้รับสารสามารถรับสารที่ผู้ส่งสารส่งให้อย่างครบถ้วนและถูกต้อง กระบวนการสำคัญที่สุดที่จะทำให้ผู้รับสามารถรับสารจากเรื่องที่อ่านได้ก็คือ การจับใจความสำคัญ ฉะนั้นการจับใจความสำคัญจึงนับเป็นหัวใจของการอ่าน (จุไรรัตน์ ลักษณะศิริ และบาหยัน อิ่มสำราญ. 2547 : 42)

ถึงแม้ว่าในปัจจุบันจะมีโรงเรียนที่จัดการเรียนการสอนสำหรับเด็กที่มีความบกพร่องทางการได้ยินเพื่อให้เด็กเหล่านี้ได้มีการศึกษาที่ทัดเทียมกับเด็กปกติ แต่จากการวัดผลสัมฤทธิ์ทางการเรียนของนักเรียนที่มีความบกพร่องทางการได้ยินจำนวนมากพบว่ามีผลสัมฤทธิ์ทางการเรียนต่ำ ทั้งนี้อาจเนื่องมาจากวิธีสอนตลอดจนการวัดผลประเมินผลที่ปฏิบัติกันอยู่ในปัจจุบันอาจไม่เหมาะสมกับนักเรียนที่มีความบกพร่องทางการได้ยิน ยิ่งไปกว่านั้นนักเรียนที่มีความบกพร่องทางการได้ยินมีปัญหาด้านความเข้าใจภาษาและมีทักษะทางภาษาจำกัด เพราะเด็กเหล่านี้สูญเสียการได้ยินทำให้ลำดับขั้นของการพัฒนาการทางภาษามีความล่าช้ากว่าเด็กปกติ จึงเป็นอุปสรรคในการเรียนรู้และการทำข้อสอบ ด้วยเหตุนี้นักเรียนที่มีความบกพร่องทางการได้ยินจึงมีผลสัมฤทธิ์ทางการเรียนค่อนข้างต่ำกว่านักเรียนปกติ (ผดุง อารยะวิญญู. 2541: 24) ดังนั้นผู้ที่ทำหน้าที่ในการแก้ไขข้อบกพร่องดังกล่าวได้ดีก็คือ ครูผู้สอนนั่นเอง เพราะครูมีความสำคัญอย่างยิ่งต่อการพัฒนาการอ่านจับใจความของนักเรียน โดยครูจะต้องจัดกิจกรรมเพื่อส่งเสริมทักษะทางการอ่าน จับใจความให้แก่นักเรียนด้วยการจัดหาสื่ออาทิเช่น หนังสือ นิทาน อินเทอร์เน็ตที่จะช่วยให้นักเรียนที่มีความบกพร่องทางการได้ยินมีพื้นฐานในการสื่อสารภาษาไทยก็จะเป็นการช่วยเปิดโลกแห่งความรู้ให้กับนักเรียนที่มีความบกพร่องทางการได้ยินเหล่านั้น หนังสือส่งเสริมการอ่านสำหรับเด็กเป็นอีกแนวทางหนึ่งที่จะช่วยพัฒนาความสามารถอ่านในการจับใจความของนักเรียนได้ ทั้งนี้เป็นเพราะหนังสือส่งเสริมการอ่านจะสร้างนิสัยให้รักการค้นคว้าหาความรู้ด้วยตนเอง ช่วยพัฒนาการเรียนรู้ ใช้ภาษาตามวัยของผู้อ่านและฝึกทักษะในการอ่าน รวมทั้งใช้เวลาว่างให้เป็นประโยชน์ ช่วยปลูกฝังคุณธรรม เจตคติและแบบอย่างอันพึงปรารถนา ช่วยให้รู้จักอ่านหนังสือ รู้จักใช้การอ่านเป็นเครื่องมือแสวงหาความรู้ (จินตนา ใบกาซูยี. 2534 : 27-28)

จากเหตุผลดังกล่าว ผู้ศึกษาจึงได้วิเคราะห์ถึงสาเหตุที่นักเรียนมีผลสัมฤทธิ์ทางการเรียนในเกณฑ์ต่ำ พบว่านักเรียนไม่มีสมาธิ ในการเรียน ไม่มีนิสัยรักการอ่าน สื่อการสอนไม่น่าสนใจ และการสอนของครูยังไม่สนองของความต้องการของนักเรียน พบปัญหาที่สำคัญในการอ่านของนักเรียน คือ จับใจความสำคัญไม่ได้ สรุปประเด็นไม่ได้

 ในฐานะผู้รับผิดชอบการจัดกิจกรรมการเรียนรู้ที่เน้นให้นักเรียนอ่านจับใจความสำคัญ จึงสนใจทำการศึกษาความสามารถในการอ่านจับใจความ ของนักเรียนที่มีความบกพร่อง ทางการได้ยิน ชั้นประถมศึกษาปีที่ 4 โรงเรียนเศรษฐเสถียรในพระราชูปถัมภ์ โดยใช้หนังสือส่งเสริมการอ่านประเภทนิทาน เพื่อพัฒนาทักษะการอ่านจับใจความของนักเรียนและเป็นแนวทาง ในการพัฒนาการสอนของครูที่สอนนักเรียนที่มีความบกพร่องทางการได้ยินให้มีประสิทธิภาพยิ่งขึ้นต่อไป

**-ปัญหาชั้นเรียนที่พบ/ปัญหาการสอนที่พบ**

 นักเรียนมีผลสัมฤทธิ์ทางการเรียนในเกณฑ์ต่ำ พบว่านักเรียนไม่มีสมาธิ ในการเรียน ไม่มีนิสัยรักการอ่าน สื่อการสอนไม่น่าสนใจ และการสอนของครูยังไม่สนองของความต้องการของนักเรียน พบปัญหาที่สำคัญในการอ่านของนักเรียน คือจับใจความสำคัญไม่ได้ สรุปประเด็นไม่ได้

**-วิธีการ /นวัตกรรม แก้ปัญหาที่นักวิชาการคนอื่นๆ ใช้ แก้ปัญหานี้**

 **การ**จัดทำหนังสือส่งเสริมการอ่านประเภทนิทาน ซึ่งมีนักวิชาการจัดทำเช่นเดียวกันแต่ในระดับชั้นอื่นๆ ระดับชั้นเดียวกันและเรื่องเดียวกันยังไม่มีการจัดทำมาก่อน

**-วิธีที่เลือกมาแก้ปัญหา/วิธีการสอนที่เลือกใช้แก้ปัญหา/นวัตกรรม**

เลือกปัญหาที่เกิดขึ้นขณะการจัดการเรียนการสอนและธรรมชาติการเรียนรู้ของนักเรียนที่มีความบกพร่องทางการได้ยิน เพื่อจัดทำหนังสือส่งเสริมการอ่านประเภทนิทาน

**-วัตถุประสงค์เพื่อแก้ปัญหา/พัฒนาการเรียนรู้/พัฒนานวัตกรรม**

เพื่อให้นักเรียนมีผลสัมฤทธิ์ทางการเรียนดีขึ้น พบว่านักเรียนมีสมาธิ ในการเรียนมากขึ้น มีนิสัยรักการอ่าน สื่อการสอนที่ส่งเสริมการเรียนรู้ของนักเรียน

**2.วัตถุประสงค์ของงานวิจัย**

1. เพื่อหาประสิทธิภาพของหนังสือส่งเสริมการอ่านประเภทนิทานสำหรับนักเรียนที่มีความบกพร่องทางการได้ยิน ชั้นประถมศึกษาปีที่ 4 ตามเกณฑ์ 80/80

2. เพื่อศึกษาดัชนีประสิทธิผลของหนังสือส่งเสริมการอ่านประเภทนิทาน สำหรับนักเรียนที่มีความบกพร่องทางการได้ยิน ชั้นประถมศึกษาปีที่ 4

3. เพื่อเปรียบเทียบความสามารถในการอ่านจับใจความก่อนและหลังการจัดการเรียนรู้โดยใช้หนังสือส่งเสริมการอ่านประเภทนิทาน สำหรับนักเรียนที่มีความบกพร่องทางการได้ยิน ชั้นประถมศึกษาปีที่ 4

4. เพื่อศึกษาความพึงพอใจของนักเรียนที่มีต่อการจัดการเรียนรู้โดยใช้หนังสือส่งเสริมการอ่านประเภทนิทานสำหรับนักเรียนที่มีความบกพร่องทางการได้ยิน ชั้นประถมศึกษาปีที่ 4

**3.วิธีดำเนินการวิจัย** ประกอบด้วย

* 1. **กลุ่มเป้าหมาย**

กลุ่มตัวอย่างที่ใช้ในการศึกษาครั้งนี้ เป็นนักเรียนที่มีความบกพร่องทางการได้ยินที่มีระดับการสูญเสียการได้ยิน 26-90 dB (เดซิเบล) หลังใส่เครื่องช่วยฟัง มีระดับสติปัญญาปกติ และไม่มีความพิการซ้อน ชั้นประถมศึกษาปีที่ 4 โรงเรียนโรงเรียนเศรษฐเสถียร ในพระราชูปถัมภ์ ภาคเรียนที่ 2 ปีการศึกษา 2560 ซึ่งได้มาโดยการเลือกแบบเจาะจง (Purposive Sampling) เป็นนักเรียนที่อยู่ในความรับผิดชอบของผู้ศึกษา จำนวน 9 คน

* 1. **เครื่องมือที่ใช้ในการวิจัย** ประกอบด้วย

1. หนังสือส่งเสริมการอ่านประเภทนิทาน จำนวน 6 เรื่อง ดังนี้

นิทานเรื่องที่ 1 เด็กน้อยพอเพียง

นิทานเรื่องที่ 2 ขนมของคุณยาย

นิทานเรื่องที่ 3 สวนผักของเจ้าจุก

นิทานเรื่องที่ 4 หนูน้อยน้ำใจงาม

นิทานเรื่องที่ 5 ตนเตือนตนเอง

นิทานเรื่องที่ 6 ดูแลธรรมชาติ ธรรมชาติดูแลเรา

2. แผนการจัดการเรียนรู้โดยใช้หนังสือส่งเสริมการอ่านประเภทนิทาน จำนวน 24 แผน

3. แบบทดสอบวัดความสามารถในการอ่านจับใจความ จำนวน 30 ข้อ

4. แบบสอบถามความพึงพอใจของนักเรียนที่มีความบกพร่องทางการได้ยิน ชั้นประถมศึกษา ปีที่ 4 ที่มีต่อการจัดการเรียนรู้โดยใช้หนังสือส่งเสริมการอ่านประเภทนิทาน จำนวน 10 ข้อ

**4.วิธีดำเนินการศึกษา**

ผู้ศึกษาได้ดำเนินการเก็บรวบรวมข้อมูลตามลำดับ ดังนี้

1. ทดสอบความสามารถในการอ่านจับใจความก่อนการจัดการเรียนรู้โดยใช้หนังสือส่งเสริมการอ่านประเภทนิทาน (Pretest) ด้วยแบบทดสอบวัดความสามารถในการอ่านจับใจความ จำนวน 30 ข้อ

2. ดำเนินการจัดการเรียนรู้โดยใช้หนังสือส่งเสริมการอ่านประเภทนิทาน ได้แก่ แผนการจัดการเรียนรู้โดยใช้หนังสือส่งเสริมการอ่านประเภทนิทาน จำนวน 24 แผน ในภาคเรียนที่ 1 ปีการศึกษา 2557 เป็นระยะเวลา 6 สัปดาห์ สัปดาห์ละ 4 ชั่วโมง รวมเวลา 24 ชั่วโมง

3. เมื่อสิ้นสุดการเรียนโดยใช้หนังสือส่งเสริมการอ่านประเภทนิทานแล้ว ผู้ศึกษาให้กลุ่มตัวอย่างทดสอบหลังเรียน (Posttest) ด้วยแบบทดสอบวัดความสามารถในการอ่านจับใจความชุดเดียวกับที่ใช้ทดสอบก่อนการจัดการเรียนรู้ เพื่อทราบพัฒนาการในการเรียนของนักเรียน

4. ตรวจสอบแบบทดสอบวัดความสามารถในการอ่านจับใจความหลังการจัดการเรียนรู้โดยใช้หนังสือส่งเสริมการอ่านประเภทนิทานแล้วนำคะแนนที่ได้มาวิเคราะห์โดยวิธีการทางสถิติเพื่อตรวจสอบสมมติฐานต่อไป

**5.สรุปผลการศึกษา**

1. หนังสือส่งเสริมการอ่านประเภทนิทานที่สร้างขึ้นมีประสิทธิภาพ 84.78/83.33 ซึ่งสูงกว่าเกณฑ์ 80/80

2. ดัชนีประสิทธิผลของหนังสือส่งเสริมการอ่านประเภทนิทานของนักเรียนที่มีความบกพร่องทางการได้ยิน ชั้นประถมศึกษาปีที่ 4 เท่ากับ 0.7695 หรือคิดเป็นร้อยละ 76.95

3. ความสามารถในการอ่านจับใจความของนักเรียนที่มีความบกพร่องทางการได้ยิน ชั้นประถมศึกษาปีที่ 4 หลังการจัดการเรียนรู้โดยใช้หนังสือส่งเสริมการอ่านประเภทนิทาน สูงขึ้นอย่างมีนัยสำคัญทางสถิติที่ระดับ .05

4. นักเรียนที่มีความบกพร่องทางการได้ยิน ชั้นประถมศึกษาปีที่ 4 มีความพึงพอใจต่อการจัดการเรียนรู้โดยใช้หนังสือส่งเสริมการอ่านประเภทนิทานโดยรวมอยู่ในระดับมากที่สุด

**6.ข้อเสนอแนะ**

**ข้อเสนอแนะทั่วไป**

1. การสอนนักเรียนที่มีความบกพร่องทางการได้ยิน ควรมีความอดทน สนับสนุนและให้แรงเสริมให้นักเรียนกล้าคิด กล้าแสดงออก ในการร่วมกิจกรรมการเรียนการสอน

2. ให้นักเรียนทุกคนได้มีโอกาสมีส่วนร่วมกิจกรรมในการเรียนการสอน การตอบคำถาม การแสดงความคิดเห็นเกี่ยวกับนิทาน หรือตัวละครด้วยตนเอง สามารถช่วยส่งเสริมให้นักเรียนเกิดความเข้าใจมากยิ่งขึ้น

**ข้อเสนอแนะในการวิจัย**

1. ควรศึกษาความสามารถในการอ่านจับใจความโดยใช้หนังสือส่งเสริมการอ่านประเภทนิทาน กับกลุ่มสาระการเรียนรู้อื่น ๆ เช่น กลุ่มสาระการเรียนรู้ภาษาต่างประเทศ เป็นต้น

2. ควรศึกษาความสามารถในการอ่านจับใจความโดยใช้หนังสือส่งเสริมการอ่านประเภทนิทานในระดับชั้นอื่น ๆ เช่นชั้นประถมศึกษาปีที่ 5 ชั้นประถมศึกษาปี 6 เป็นต้น

**7. เอกสารอ้างอิง**

กรมวิชาการ. (2546 ก). **การจัดทำสาระการเรียนรู้กลุ่มสาระการเรียนรู้ภาษาไทย.**กรุงเทพฯ : คณะอนุกรรมการ.

\_\_\_\_\_\_\_. (2546 ข). **หลักสูตรการศึกษาขั้นพื้นฐาน.** พิมพ์ครั้งที่ 2. กรุงเทพฯ : คุรุสภาลาดพร้าว.

กรรณิการ์ ธีรสุจิ. (2548). **การพัฒนาแผนการจัดการเรียนรู้โดยใช้หนังสือนิทาน เรื่องไตรสิกขา ชั้นประถมศึกาปีที่ 4.** ปริญญานิพนธ์ กศ.ม. (สาขาหลักสูตรและการสอน). มหาสารคาม: มหาวิทยาลัยมหาสารคาม. ถ่ายเอกสาร.

กรรณิการ์ บัวเทิง. (2551). **ผลการเรียนรู้เรื่องคำศัพท์ภาษาไทย ของนักเรียนชั้นประถมศึกษาปีที่ 4 ที่มีความบกพร่องทางการได้ยิน ที่เรียนด้วยโปรแกรมบทเรียนแบบ Interactive Book**. วิทยานิพนธ์ กศ.ม. (เทคโนโลยีการศึกษา).มหาสารคาม : บัณฑิตวิทยาลัย มหาวิทยาลัยมหาสารคาม. ถ่ายเอกสาร.

กระทรวงศึกษาธิการ. (2546). **นิทานพื้นบ้านและตำนาน.** กรุงเทพฯ : คุรุสภา.

กอบกุล สกุลแก้ว. (2553**). การศึกษาความสามารถอ่านจับใจความวิชาภาษาไทยของนักเรียนชั้นประถมศึกษาปีที่ 2 ที่มีความบกพร่องทางการได้ยินระดับหูตึง จากการสอนอ่านแบบ DR-TA.** ปริญญานิพนธ์ กศ.ม. (การศึกษาพิเศษ). กรุงเทพฯ: บัณฑิตวิทยาลัย มหาวิทยาลัยศรีนครินทรวิโรฒ. ถ่ายเอกสาร.

กันตา กระจ่างสุข. (2550). **การศึกษาความสามารถในการอ่านคำของเด็กที่มีปัญหาการเรียนรู้โดยใช้หนังสือนิทานส่งเสริมการอ่านเพื่อการเรียนรู้.** ปริญญานิพนธ์ กศ.ม. (การศึกษาพิเศษ). กรุงเทพฯ: บัณฑิตวิทยาลัย มหาวิทยาลัยศรีนครินทรวิโรฒ. ถ่ายเอกสาร.

กาญจนา สุริยะวิทยะ. (2553). **การพัฒนาหนังสือส่งเสริมการอ่าน เรื่องประเพณีท้องถิ่นสกลนคร เพื่อฝึกทักษะการอ่านและการเขียนภาษาไทย ชั้นประถมศึกษาปีที่ 2**. วิทยานิพนธ์ ค.ม. (หลักสูตรและการสอน). สกลนคร : บัณฑิตวิทยาลัย มหาวิทยาลัยราชภัฏสกลนคร. ถ่ายเอกสาร.

เกริก ยุ้นพันธ์. (2543). **การเล่านิทาน.**พิมพ์ครั้งที่ 3. กรุงเทพฯ: สุวีริยาสาสน์.

ขวัญทอง ศรีนรพรรณ. (2551). **การพัฒนาการอ่านจับใจความ กลุ่มสาระการเรียนรู้ภาษาไทย จากนิทานพื้นบ้าน ในรูปสื่อคอมพิวเตอร์ช่วยสอน ชั้นประถมศึกษาปีที่ 6 โรงเรียนธรรมจาริกอุปถัมภ์ 1 สำนักงานเขตพื้นที่การศึกษาเชียงราย เขต 3**. วิทยานิพนธ์ ค.ม. (หลักสูตรและการสอน). เชียงราย : บัณฑิตวิทยาลัย มหาวิทยาลัยราชเชียงราย. ถ่ายเอกสาร.

จินตนา ใบกาซูยี. (2534). **การจัดทำหนังสือสำหรับเด็ก.** กรุงเทพฯ : สุริวิยาสาส์น.

จีรนันท์ พูลสวัสดิ์. (2554). **การศึกษาความสามารถอ่านจับใจความของนักเรียนชั้นประถมศึกษาปีที่ 5 ที่มีความบกพร่องทางการได้ยินระดับหูตึงจากการสอนอ่านด้วยวิธี KWL-PLUS.** ปริญญานิพนธ์ กศ.ม. (การศึกษาพิเศษ). กรุงเทพฯ: บัณฑิตวิทยาลัย มหาวิทยาลัยศรีนครินทรวิโรฒ. ถ่ายเอกสาร.

จุฑามาศ ชัยสงคราม. (2552). **ผลการจัดกิจกรรมการเรียนรู้ภาษาไทย ด้านการอ่านจับใจความ ชั้นประถมศึกษาปีที่ 2 โดยใช้หนังสือส่งเสริมการอ่าน ประกอบกลุ่มร่วมมือแบบ STAD***.* ปริญญานิพนธ์

**รายงานผลการวิจัยเรื่อง**

**การศึกษาความสามารถในการอ่านจับใจความของนักเรียนที่มีความบกพร่องทางการได้ยิน**

**ชั้นประถมศึกษาปีที่ 4 โรงเรียนเศรษฐเสถียร ในพระราชูปถัมภ์**

 **โดยใช้หนังสือส่งเสริมการอ่านประเภทนิทาน**

 **ผู้วิจัย**

 **นางเบญจมาศ อาดำ**

**ครูชำนาญการ**

 **โรงเรียนเศรษฐเสถียร ในพระราชูปถัมภ์**

**e-mail PUKKAPAO4@gmail.com**

**ปีการศึกษา ๒๕๖๐**